Kose Teeninduskool

Kose Teeninduskool oli kutseõppeasutus, mis tegutses aastatel 1983–2007 Harju maakonnas Kose alevikus aadressil Hariduse tänav 2.

Kooli direktor oli alates 1986. aastast Mati Rannamäe."Kose vald 20".

 Ajalugu 
Harju rajooni ametikooli rajamine Kosele otsustati 1979. aastaks. Kutsekeskkool nr 40 avati 1983 ja see oli mõeldud 720 õpilasele. Esimesele õppeaastale suunduti nelja põllumajandus- ja kahe ehituserialaga.

1989 sai kool uueks nimeks Kose Põllumajanduskool. 

1997 nimetati õppeasutus ümber Kose Teeninduskooliks.

2000. aastate algul õpilaste arv vähenes  ja 2004. aastal liideti kool Tallinna Lasnamäe Mehaanikakooliga.Riigi Teataja: Kose Teeninduskooli ja Tallinna Lasnamäe Mehaanikakooli ümberkorraldamine Selle tulemusel otsustati Kose õppekoht 2006. aasta sügisest sulgeda, sest suure õppekompleksi renoveerimine ja ülalpidamine oleks nõudnud liiga suuri kulutusi.Veiko Pesur: "Kose teeninduskool sureb välja" Ärileht (Eesti Päevaleht), 16. veebruar 2004 Viimane lend lõpetas 2007. aasta veebruaris.

 Õppekompleks 
pisi|Kose Teeninduskooli õppekompleks 2021. aastal Maa-ameti kaldaerofotol
pisi|Kose Kultuurikeskuse sissepääs
Koolis asusid 386 kohaga aula, võimla, 240-kohaline söökla, raamatukogu, 28 eriala- ja üldaine kabinetti, lasketiir, kuus erialalaboratooriumi ja õppeköök. Lisaks oli koolihoones 360 kohaga ühiselamu, kus õpilased said elada kolmekesi toas. Viimase ehitusjärgu koosseisus valmis 1993. aastal Kose spordimaja, kus on ka Kose ujula.

Kose Teeninduskooli hoone kuulus Haridus- ja Teadusministeeriumile, kes andis vara koos maa-aluste varjenditega pärast kooli sulgemist üle Kose vallale. Vallavalitsus plaanis sinna üle viia Kose Gümnaasiumi algklasside osa, lasteaia vanema rühma, Kose Kultuurikeskuse, Kose raamatukogu ja Kose Noortekeskuse. Selle teostamiseks taotleti abi Euroopa Liidu fondidest, vald lubas omafinantseeringuid mahus 13 miljonit krooni. Aastatel 2012–2013 rekonstrueeris Kose vald eurotoetuste abil 6600 ruutmeetrit kompleksist. Projekti rahastati Euroopa Regionaalarengu Fondi vahenditest siseministeeriumi ja Ettevõtluse Arendamise Sihtasutuse rakendatavast meetmest "Kohalike avalike teenuste arendamine" summas 2 883 567 eurot ning sihtasutuse Innove meetmest "Kutseõppeasutuste õppekeskkonna kaasajastamine, avatud noortekeskuste, teavitamis- ja nõustamiskeskuste ning huvikoolide kaasajastamine" summas 485 728 eurot; kogu projekti maksumuseks kujunes 4,1 miljonit eurot.

2013. aastal koliti kompleksi ümber Kose Muusikakool (endises administratiivosas), Kose Noortekeskus (söökla ja sauna osas), Kose Raamatukogu (söökla osas), Kose Kultuurikeskus (raamatukogu ja aula piirkonnas), Kose Lasteaia vanem rühm (laboritepoolses tiivas esimesel korrusel) ja Kose Gümnaasiumi algklassid (teisel ja kolmandal korrusel). Siseõues hakkas tegutsema kohvik Mõnus Amps.

Varem tegutsesid hoones juba Kose Kunstikool, Kose Päevakeskus, Kose Äriteeninduse osaühing, OÜ Kose Tervisekeskus, Kose Loomakliinik, fotograaf, massöör, Kose konstaablipunkt, Kose kiirabi (kuni 2011, nüüd Kose Tuberkuloosi haiglas) ja Kose Hambaravi OÜ. Varem tegutses seal ka kino ning pehme mööbli valmistamisele spetsialiseerunud ettevõte Cicada AS. Lisaks asuvad hoones ka valla sotsiaalkorterid.Digitark (toimetaja). Aastaid tühjana seisnud Kose endine teeninduskool renoveeriti multifunktsionaalseks kultuuri- ja hariduskeskuseks. Postimees, 14. märts 2014.

 Varjend 

Kose Teeninduskooli õppekompleksi alla oli rajatud Eesti NSV kõrgema juhtkonna majutamiseks mõeldud umbes 2500 m² suurune varjend. Selles on kokku 144 ruumi ja nende seas ka umbes 120 ühiselamutoa tüüpi kambrit.MTÜ Valitsuse Varjend koduleht On väidetud, et kool rajatigi ainult selleks, et varjata varjendi olemasolu"Kose katakombid: kutsekool nr 40 oli butafooria! See ehitati toona vaid valitsuse varjendi katteks" Õhtuleht, 21. aprill 2012.

Varjendit ehitati 1982–1983 (sisseseadega läks kauem) ning kuni 1991. aastani oli see väga heas korras. 1993. aastal leiti, et selle ülalpidamine pole otstarbekas. Sisustuse viis minema Eesti kaitsevägi. Pärast seda jäi mahajäetud varjend vandaalide meelevalda ja seal pandi toime metallivargusi.

2009. aastal asutati MTÜ Valitsuse Varjend, kes plaanib selle korda teha ning võtta kasutusele nii muuseumi, kultuuri- kui ka tegevuskompleksina.

 Viited 

Kategooria:Kose
Kategooria:Eesti endised kutsekoolid